Her kommer politiets nye terrorsenter
Politiets nye situasjonssenter vil stå klart til høsten når Politidirektoratet flytter inn i sitt nybygg på Majorstuen i Oslo. Det skal være døgnbemannet hele året – på fagspråket betegnet som 24/7/365. – I den forbindelse utlyser vi nå en rekke nye stillinger, opplyser seksjonssjef Steffen Ousdal i Politidirektoratets avdeling for politiberedskap og krisehåndtering til magasinet Norsk Politi. I Justis- og beredskapsdepartementets hovedinstruks for Politidirektoratet understrekes direktoratets ansvar for effektiv og sikker håndtering av kriser og alvorlige hendelser.Overfor VG uttrykker justis- og beredskapsministrer Anders Anundsen stor begeistring med at det nye senteret snart er operativt. – Det har tatt noe lengre tid enn det burde, men når det snart er på plass vil det i likhet med situasjonssenteret i departementet være bemannet hele døgnet. Det gjør både oss, Politidirektoratet og politidistriktene bedre i stand til å håndtere store og alvorlige hendelser. Politiet vil nå være mye mer «hands on» når noe skjer,sier Anundsen. Ledelsen i Politidirektoratet (POD) er svært tilfreds med at senteret snart kan tas i bruk. – Det blir et viktig arbeidsverktøy som gjør oss enda bedre rustet til å løse arbeidsoppgavene våre i kritiske situasjoner, sier avdelingsdirektør or politiberedskap og krisehåndtering Kaare Songstad til Norsk Politi.
Bak ryggen til disse tre karene skal politiet lede og koordinere innsatsen mot terroranslag og nasjonale kriser.